FI Euroopan unionin virallinen lehti CE 88/521

(2004/C 88 E/0534)

KIRJALLINEN KYSYMYS P-0822/04

esittäjä(t): María Sornosa Martínez (PSE) komissiolle

(8. maaliskuuta 2004)

Aihe: Puolan aiheuttama kilpailun vääristyminen on vahingoksi muun EU:n tuotteille

Kysymyksen esittäjä on saanut tietoja, joiden mukaan Puolan tasavallan hallitus aikoo muuttaa arvonlisäveroa niin, että sitrushedelmiin sovellettava vero nousee 7 prosentista 22 prosenttiin. Puolan lainsäädäntöehdotus (lainsäädäntöesitys numero 1874) ja erityisesti sen 36 artikla merkitsevät kuluttajien maksamien verojen huomattavaa nousua, joka on vahingollista sitrushedelmille ja muille tuontituotteille. Lakiesitys, joka odottaa Puolan senaatin hyväksyntään, merkitsee kilpailun vakavaa vääristymistä suosiessaan paikallisia tuotteita muiden yhteisömaiden tuotteiden vahingoksi, kuten sitrushedelmien, jotka kärsivät syrjinnästä jo nyt, sillä muiden EU-maiden tuotteisiin sovelletaan nykyisin 7 prosentin veroa kun vastaavien paikallisten tuotteiden vero on 3 prosenttia. Odotettaessa Puolan liittymistä Euroopan unionin jäseneksi kysyn seuraavaa:

Mitä toimenpiteitä komissio aikoo toteuttaa Puolan suhteen, jotta vältettäisiin yhteisön kilpailulainsäädännön mahdollinen rikkominen?

Frits Bolkesteinin komission puolesta antama

yhteinen vastaus

kirjallisiin kysymyksiin E-0715/04 ja P-0822/04

(5. huhtikuuta 2004)

Kuudennen arvonlisäverodirektiivin (1) 12 artiklan mukaan jäsenvaltioiden on sovellettava vähintään 15 prosentin yleistä verokantaa ja ne saavat soveltaa yhtä tai kahta alennettua, vähintään 5 prosentin suuruista verokantaa. Periaatteessa näitä alennettuja verokantoja on sovellettava ainoastaan direktiivin liitteessä H tarkoitettujen tavaroiden luovutuksiin ja palvelujen suorituksiin. Liitteen ensimmäinen luokka sisältää ihmisten ja eläinten ravinnoksi tarkoitetut elintarvikkeet.

Puola sai liittymissopimuksessa luvan soveltaa erittäin alhaista 3 prosentin verokantaa 30. huhtikuuta 2008 saakka. Puola saa tietenkin soveltaa tätä verokantaa, mutta aina yhteisön lainsäädännön mukaisesti. Erityisesti alv-järjestelmän perustana olevia periaatteita ja Euroopan yhteisön perustamissopimuksen määräyksiä on noudatettava.

Komissio on jo saanut tietoja, joiden mukaan Puolan alv-lakiluonnoksessa säädetään erittäin alhaisesta 3 prosentin verokannasta (joka nostetaan 7 prosenttiin 30. huhtikuuta 2008 mennessä), jota sovelletaan hedelmiin yleensä, paitsi kiiveihin, papaijoihin ja muihin ”etelänhedelmiin”. Näihin viimeksi mainittuihin tuotteisiin, joihin kuuluu joitakin hedeimälaatuja, joita ei kasvateta Puolassa ja joita tuodaan sinne joistakin jäsenvaltioista (etenkin sitrushedelmiä), on tarkoitus soveltaa yleistä verokantaa (22 prosenttia Puolassa, lakiluonnoksen mukaan).

Tällainen järjestelmä saattaa olla yhteisön lainsäädännön vastainen.

Tästä syystä komissio on jo lähettänyt Puolan viranomaisille asiaa koskevan kirjeen, jossa todetaan seuraavaa:

i) Järjestelmä näyttää suojavaikutuksensa takia olevan yhteisön lainsäädännön ja erityisesti arvonlisäverojärjestelmän perustana olevan puolueettomuusperiaatteen sekä Euroopan yhteisön perustamissopimuksen 90 artiklan vastainen. Kyseisen artiklan mukaan mikään jäsenvaltio ei saa määrätä muiden jäsenvaltioiden tuotteille korkeampia veroja kuin samanlaisille tai kilpaileville kotimaisille tuotteille.

ii) Komission käytettävissä olevien tietojen mukaan alv-lakiluonnos on jo edennyt pitkälle lainsäädäntöprosessissa, ja tästä syystä asiaan on puututtava mahdollisimman pian.

iii) Komissio on Puolan viranomaisten käytettävissä, mikäli ne haluavat toimittaa lisätietoja tai keskustella asiasta.

Komissio odottaa, että Puolan viranomaiset toteuttavat tarvittavat toimenpiteet varmistaakseen, että alv-lakiluonnos on yhteisön lainsäädännön vaatimusten mukainen.

(1) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977, sellaisena kuin se on viimeksi muutettuna 10 päivänä helmikuuta 2004 annetulla neuvoston direktiivillä 2004/15/EY, EUVL L 52, 21.2.2004.